Juice Wrld

Juice Wrld (oikealta nimeltään Jarad Anthony Higgins, 2. joulukuuta 1998 Chicago, Illinois – 8. joulukuuta 2019 Oak Lawn, Illinois) oli yhdysvaltalainen rap-artisti ja laulaja-lauluntekijä. Vuoden 2017 lopulla hän saavutti suosiota SoundCloud-alustalla, minkä jälkeen hänen uransa eteni nopeasti valtavirtaan. Hän sai laajaa huomiota melodisella ja tunnepitoisella musiikillaan, jossa käsiteltiin muun muassa ihmissuhteita, mielenterveyttä ja päihteiden käyttöä.

Higginsin tuotannossa yhdistyivät rap-musiikki ja useista eri tyylilajeista saadut vaikutteet. Hänen työskentelytapansa perustui usein friistailaamiseen. Läpimurtokappaleet ”Lucid Dreams” ja ”All Girls Are the Same” vuonna 2018 nostivat hänet nopeasti laajemman yleisön tietoisuuteen. Hänen studioalbuminsa Goodbye & Good Riddance (2018) ja Death Race for Love (2019) sekä yhteistyöt pop-artistien kanssa vahvistivat hänen asemaansa valtavirran musiikissa ja uudenlaisen tyylin pioneerina.

Higgins kuoli 21-vuotiaana vuonna 2019 tahattomaan huumeiden yliannostukseen. Hänen musiikkinsa on pysynyt suosittuna myös hänen kuolemansa jälkeen, ja postuumit julkaisut ovat menestyneet kaupallisesti.

 Nuoruus 
Jarad Anthony Higgins syntyi 2. joulukuuta 1998 Chicagossa Illinoisissa. Hän oli kolmevuotias, kun hänen vanhempansa erosivat. Hänet kasvatti suurimmaksi osaksi yksinhuoltajaäiti, joka oli hyvin uskonnollinen ja konservatiivinen, eikä antanut hänen kuunnella hip hopia. Higgins kävi lapsena pianotunneilla ja kuunteli kielloista huolimatta paikallisia rap-artisteja, kuten Kanye Westiä ja Chief Keefiä. Koulussa hän herätti opettajissa huomiota, kun hän oppi lyhyessä ajassa kappaleita ulkoa ja soittamaan erilaisia soittimia. Higgins kävi high schoolin, jonka jälkeen hän työskenteli lyhyen aikaa auton osia valmistavalla tehtaalla.

 Ura 
 Varhaiset vuodet ja läpimurto (2015–2018) 
Higgins latasi nauhoittamaansa musiikkia 16-vuotiaana SoundCloudiin nimellä JuiceTheKidd. Juice-nimen hän valitsi Tupac Shakurin elokuvasta Juice. Hän vaihtoi nimensä Juice Wrld:ksi, koska se ”edustaa maailmanlaajuista tunnettavuutta”. Higgins julkaisi kesällä 2017 ensimmäisen EP-levynsä Juice Wrld 9 9 9, jolla oli mukana kappale ”Lucid Dreams”. Kappaleet tuottivat lukiolaiset Nick Mira ja DT, joihin Higgins oli tutustunut Twitterissä. Hän julkaisi joulukuussa 2017 kolme kappaletta sisältäneen EP-levyn Nothings Different. Helmikuun 2018 lopussa julkaistiin ”All Girls Are the Same” -kappaleen musiikkivideo, joka saavutti suuren suosion yhdessä yössä.

Kappaleen ”Lucid Dreams” menestyksen jälkeen Interscope Records allekirjoitti maaliskuussa 2018 Higginsin kanssa kolmen miljoonan dollarin levytyssopimuksen. Hän oli esiintynyt ennen levytyssopimusta julkisuudessa vain kerran. Interscopen varatoimitusjohtaja Joie Manda kertoi myöhemmin haastattelussa levy-yhtiön edustajien tienneen jo ensikuulemalta Higginsin musiikin menestyvän.

 Studioalbumit ja uran kehitys (2018–2019) 
pienoiskuva|oikea|350px|Juice Wrld esiintymässä toukokuussa 2019.
Higginsin esikoisalbumi Goodbye & Good Riddance julkaistiin toukokuussa 2018. Pitchforkin arvostelussa albumia kuvaillaan nuoren ihmisen erolevyksi. Albumissa toistuvina teemoina ovat rakkaus, mustasukkaisuus ja huumeiden käyttö. Se sijoittui Billboard 200 -listalla sijalle 4. Albumin menestynein kappale ”Lucid Dreams” oli parhaimmillaan Billboard Hot 100 -listan toisena, ja se oli vuoden 2018 soitetuin kappale SoundCloudissa. Higgins julkaisi kesäkuussa 2018 kaksi uutta kappaletta, ”Legends” ja ”Rich and Blind”, jotka oli omistettu kuolleiden räppärien XXXTentacionin ja Lil Peepin muistolle.

Higgins julkaisi vuonna 2018 Futuren kanssa mixtapen Wrld on Drugs. Higgins oli kertonut Futurelle tavattuaan tämän ensimmäistä kertaa, että hän oli tämän vaikutuksesta innostunut kokeilemaan leania nuoruudessaan. Future on kertonut myöhemmin tämän alkaneen häiritä häntä ja saaneen hänet miettimään tekojaan. Vuoden 2018 lopulla Higginsin ja yhdysvaltalaisen laulajan Seezyn kappale ”Hide” oli elokuvan Spider-Man: Kohti hämähäkkiversumia ääniraidalla. Higgins oli vuonna 2018 SoundCloudin suoratoistetuin, tykätyin ja uudelleenjulkaistuin artisti.

Higginsin toinen ja viimeinen hänen elinaikanaan julkaistu studioalbumi Death Race for Love ilmestyi 8. maaliskuuta 2019. Albumi nousi Billboard 200 -listan ensimmäiseksi. Higgins oli aiemmin sanonut Rolling Stonen haastattelussa, että albumi pyrkii laajentamaan aiempaa emo rap -painotteista musiikkia erilaisilla tyylikokeiluilla. Albumilla oli mukana laaja joukko tuottajia, jotka toivat kokonaisuuteen tyylillistä vaihtelua. Albumin kappaleiden toistuvat teemat liittyvät rakkauteen, sydänsuruun ja päihteiden käyttöön tunteiden vaimentamisessa. Billboardin kansijutussa Higginsiä kutsuttiin albumin jälkeen emo rapin ”tärkeimmäksi lähettilääksi”. 

Higgins voitti vuoden 2019 Billboard Music Awards -gaalassa parhaan uuden artistin palkinnon. Myönteisten arvioiden lisäksi jotkut kriitikot syyttivät hänen kuvauksiaan naisvihasta, mikä tulee esille esimerkiksi kappaleessa ”All Girls Are the Same” (”kaikki tytöt ovat samanlaisia”).

Death Race for Loven julkaisun jälkeen Higgins konsertoi yhdessä Ski Mask the Slump Godin kanssa Pohjois-Amerikassa, useilla Nicki Minaj’n keikoilla Euroopassa sekä pääesiintyjänä Australiassa. Lokakuun alussa NBA YoungBoyn kanssa julkaistu ”Bandit” oli viimeinen Higginsiltä ilmestynyt kappale ennen hänen kuolemaansa.

 Kuoleman jälkeinen tuotanto (2020–) 
Higginsin ensimmäinen postuumisti julkaistu äänite oli 17. tammikuuta 2020 julkaistu vierailu Eminemin studioalbumilla Music to Be Murdered By kappaleessa ”Godzilla”. Kappaleen musiikkivideo loppuu Higginsin puheenvuoroon ja muistotekstiin. Higgins oli mukana myös mentoroimansa rap-artistin The Kid Laroin kappaleella ”Go”, joka julkaistiin 12. kesäkuuta 2020.

Higginsin ensimmäinen kuolemanjälkeinen studioalbumi Legends Never Die ilmestyi 10. heinäkuuta 2020. Se nousi Billboard 200 -listalla ensimmäiseksi. Albumista tuli maailman kolmanneksi myydyin postuumi albumi vuonna 1997 julkaistujen Tupac Shakurin R U Still Down- ja The Notorious B.I.G:n Life After Death -albumien jälkeen. Higgins on ollut postuumisti mukana useiden artistien, kuten G Herbon, Trippie Reddin ja Young Thugin, singleillä. Higginsin toisena postuumina albumina ilmestyi 10. joulukuuta 2021 Fighting Demons. Albumin kappaleiden teemoina on usein masennuksen ja huumeriippuvuuden kanssa kamppaileminen. 

Dokumenttielokuva Into The Abyss julkaistiin 16. joulukuuta 2021. Dokumentissa käsitellään muun muassa Higginsin kamppailua huumeiden ja mielenterveyden kanssa samalla tutkien Higginsin jättämää perintöä.

Higginsin kolmas postuumi albumi oli 29. marraskuuta 2024 ilmestynyt The Party Never Ends. Samaan aikaan hän esiintyi virtuaalikonsertissa Fortnitessa. Tapahtumat albumin ympärillä oli tarkoitettu juhlistamaan artistin perintöä. Albumin sävy on aikaisempia levyjä positiivisempi, ja sen on ilmoitettu olevan hänen viimeisensä. Levy-yhtiö kuitenkin kertoi, että yksittäisten kappaleiden julkaisemista jatketaan. Legends Never Die -albumista julkaistiin 5-vuotisjuhlapainos heinäkuussa 2025. Siihen sisältyy kaksi aiemmin julkaistua kappaletta sekä kaksi uutta, jossa toisessa on mukana XXXTentacion.

 Musiikkityyli 

Higginsin musiikkia on kutsuttu muun muassa emo rapiksi, hip hopiksi ja trapiksi. Higginsin tuottajan Nick Miran mukaan hänen tuotantoaan on mahdotonta lokeroida, sillä hän otti vaikutteita myös punkista, rockista ja vaihtoehtorockista. Mira myös sanoi, että hänellä on satoja julkaisemattomia Higginsin rock-tyylisiä kappaleita.

Monet Higginsin kappaleiden sanoitukset käsittelevät sydänsurua, vaikeita tunteita ja hänen suhdettaan päihteisiin. Higgins itse sanoi haluavansa normalisoida ahdistuneisuutta ja masennusta koskevia aiheita, ja ettei hänellä koskaan ollut mitään salattavaa, kun häneltä kysyttiin avoimuudestaan musiikissaan. Hän katsoi, että musiikin on joskus oltava hieman synkkää, jotta se voisi heijastella hänen pessimististä maailmankuvaansa. The New Yorkerin Briana Younger luonnehti Higginsiä tunteellisesti avoimeksi ja haavoittuvaksi, mikä erotti hänet muista rap-artisteista. Younger sanoo, että Higginsin haavoittuvimmat kappaleet kuulostavat itsemurhaviesteiltä, jotka ovat täynnä surua ja taistelua riippuvuuden kanssa. Youngerin mukaan tämä raaka vilpittömyys resonoi fanien keskuudessa. Forbesin Hugh McIntyren mukaan Higgins oli ennen kuolemaansa nousemassa pop‑tähdeksi, sillä hänellä oli ollut menestyksekkäitä yhteisprojekteja esimerkiksi pop-artistien Ellie Gouldingin ja Halseyn kanssa.

Higginsillä oli monia musikaalisia vaikutteita. Hänen viisi suosikkiartistiaan olivat Lil Wayne, Kanye West, Kid Cudi, Future ja rock-yhtye Escape the Fate. 

Higgins friistailasi suurimman osan kappaleistaan eikä juurikaan kirjoittanut niitä. Higgins on kertonut, että ”Lucid Dreams” oli Goodbye & Good Riddancen ainoa kirjoitettu kappale ja että koko Death Race for Love -albumi olisi friistailattu kolmessa vuorokaudessa.

 Yksityiselämä 
Higgins käytti runsaasti huumeita jo lapsuudesta asti. Hän aloitti leanin kuudennella luokalla ja kertoi Billboardin haastattelussa yrittäneensä raitistua jo siitä asti. Hänellä ei ollut isää, joka olisi voinut antaa minkäänlaista ohjausta, ja hän otti mallia muista aikuisista rap-artisteista, joiden musiikissa oli paljon viittauksia päihteiden, kuten leanin käyttöön. Reseptilääkkeiden, kuten xanaxin ja oksikodonin, käytön hän aloitti ollessaan high schoolissa. Higginsin entisen tyttöystävän mukaan hän ei käyttänyt ennen uransa alkuvaihetta vahvempia huumeita, kuten morfiinia ja kokaiinia, mutta tutustui niihin kilpailevien levy-yhtiöiden kautta, jotka olisivat antaneet Higginsille mitä vain saadaakseen hänet tekemään levytyssopimuksen heidän kanssaan.

Higgins kärsi jatkuvasti mielenterveysongelmista, kuten masennuksesta ja ahdistuneisuudesta, ja oli hyvin avoin niistä kappaleissaan ja sosiaalisen median julkaisuissaan.

Higgins seurusteli ennen kuolemaansa Ally Lottin kanssa. Lotti on kertonut, että hän oli raskaana kolme kertaa, mutta ne kaikki päättyivät keskenmenoihin.

 Kuolema 
pienoiskuva|oikea|Juice Wrldin mausoleumi.
Australian kiertueella ystävät puuttuivat Higginsin huumeiden käyttöön. Hän suostui vieroitushoitoon ja varasi ajan vieroitushoitokeskukseen joulukuulle 2019. Ennen vieroitukseen menemistä hän lähti viettämään syntymäpäiväänsä. Higgins matkusti 8. joulukuuta 2019 yksityisellä Gulfstream-suihkulentokoneella kohti Midwayn kansainvälistä lentoasemaa Chicagossa. Koneessa oli mukana muun muassa tyttöystävä Ally Lotti, rap-artisti The Kid Laroi ja Higginsin oma turvallisuustiimi. Lainvalvontaviranomaiset odottivat koneen saapumista, ja liittovaltion edustajat olivat ilmoittaneet lennon ollessa matkalla epäilevänsä koneessa olevan aseita ja huumeita.

Lentoasemalle päästyään Higgins alkoi kouristella, minkä jälkeen hänelle annettiin kaksi annosta naloksonia, sillä hänellä epäiltiin opioidien yliannostusta. Higginsiä hoidettiin lentoasemalla 40 minuuttia, minkä jälkeen hänet kuljetettiin sairaalaan, jossa hänet todettiin kuolleeksi. Higginsin kuolinsyyksi todettiin tahaton oksikodonin ja kodeiinin yliannostus. Myöhemmin lainvalvontaviranomaiset paljastivat löytäneensä lentokoneesta 41 pussia epäiltyä marihuanaa, kuusi reseptipulloa, joiden epäiltiin sisältävän kodeiinia, sekä kolme käsiasetta. Higginsin epäiltiin ottaneen paljon pillereitä piilottaakseen niitä viranomaisilta, mutta väite on kumottu dokumenttielokuvassa. Tieto Higginsin kuolemasta levisi nopeasti sosiaalisessa mediassa, ja monet fanit ja julkisuuden henkilöt osoittivat tukensa ja surivat hänen kuolemaansa. Hänen hautajaisensa järjestettiin 13. joulukuuta 2019.

 Perintö 
Higginsin kuoleman jälkeen hänen äitinsä Carmela Wallace perusti hyväntekeväisyysjärjestö Live Free 999:n. Sen tavoitteena on normalisoida mielenterveydestä käytävää keskustelua ja madaltaa kynnystä hakea apua mielenterveysongelmiin.

Higginsillä on iso ja omistautunut fanikunta. Helmikuussa 2024 uutisoitiin, että Goodbye & Good Riddance on ollut yli 300 viikkoa Billboard 200 -listalla. Levy-yhtiön mukaan Higgins jätti jälkeensä yli 3 000 julkaisematonta kappaletta. Niistä yli tuhat on vuotanut, ja osasta fanit ovat maksaneet kymmeniä tuhansia dollareita.

NME:n Kyann-Sian Williamsin mukaan Higginsin musiikillinen perintö on säilynyt vahvana ja vaikuttanut bedroom rap- ja emo rap -genrejen valtavirtaistumiseen. Vicen Stephen Andrew Galiher kuvaili joulukuussa 2025 Higginsiä emo rapin ja SoundCloud rapin pioneerina.

 Diskografia 

 Studioalbumit 
 Goodbye & Good Riddance (2018)
 Death Race for Love (2019)
 Legends Never Die (2020)
 Fighting Demons (2021)
 The Party Never Ends (2024)

 Lähteet 

 Aiheesta muualla 

Luokka:78.813 Rap, hip hop
Luokka:Yhdysvaltalaiset hip hop -artistit
Luokka:Yhdysvaltalaiset laulaja-lauluntekijät
Luokka:Vuonna 1998 syntyneet
Luokka:Vuonna 2019 kuolleet